Aquest Dictamen té per objecte el Projecte de decret pel qual es regulen els procediments per a definir el perfil i la provisió dels llocs de treball docents.
El Projecte consta d'un preàmbul, vint-i-vuit articles, vuit disposicions addicionals, dues disposicions transitòries, una disposició derogatòria, dues disposicions finals i tres annexos.
En el preàmbul es descriu el contingut i el marc normatiu en el qual s'insereix la norma projectada i llur finalitat, que és la regulació dels procediments per a definir el perfil dels llocs de treball docents dels centres i serveis educatius públics dependents del Departament d'Ensenyament i de l'estructura de les plantilles docents, així com la determinació de les facultats que en aquesta matèria tenen atribuïdes les direccions dels centres educatius públics i el Departament d'Ensenyament.
Així mateix, es regulen els sistemes de provisió d'aquests llocs de treball.
Aquests objectius es despleguen en els tres capítols en què s'estructura la norma.
El capítol primer (articles 1 a 5) conté les disposicions generals.
L'article 1 estableix l'objecte de la norma i l'àmbit d'aplicació.
L'article 2 regula la competència de la direcció del centre educatiu.
L'article 3 estableix la classificació i l'àmbit territorial dels llocs de treball docents.
L'article 4 es refereix a les condicions de flexibilitat dels llocs de treball docents.
Finalment, l'article 5 regula el contingut funcional dels llocs de treball docents.
El capítol segon (articles 6 a 11) regula l'estructura dels llocs de treball en les plantilles docents dels centres i serveis educatius públics.
El capítol tercer regula la provisió dels llocs de treball de les plantilles dels centres educatius públics (articles 12 a 28) i està dividit en cinc seccions.
La secció primera (articles 12 a 16) es dedica als concursos de mèrits.
La secció segona (articles 17 a 20), al procediment extraordinari de provisió especial.
La secció tercera (articles 21 a 24) es refereix al cessament dels funcionaris docents que ocupen llocs de treball mitjançant els diferents procediments de provisió.
La secció quarta (articles 25 i 26) regula la provisió de llocs de treball docents amb caràcter provisional.
Finalment, la secció cinquena (articles 27 i 28) conté disposicions sobre la provisió de llocs de treball docent amb caràcter provisional i la intervenció de les direccions dels centres educatius en el nomenament del personal interí docent.
Les dues disposicions transitòries es refereixen a la reserva de destinació definitiva en el marc de les zones educatives previstes a l'article 176 de la Llei d'educació i als llocs específics vinculats a un pla estratègic d'autonomia de centre.
La disposició derogatòria afecta l'article 7 del Decret 133/2001, de 29 de maig, sobre la regulació de la borsa de treball per a prestar serveis amb caràcter temporal com a personal interí docent i als articles 9 i 10 del Decret 132/2001, de 29 de maig, pel qual es regulen els plans estratègics dels centres docents sostinguts amb fons públics.
La disposició final primera habilita la consellera d'Ensenyament per a modificar les especificacions relatives a les convocatòries públiques dels concursos de mèrits de provisió de llocs de treball docents i la disposició final segona afegeix un nou article 3 bis al Decret 133/2001 que es refereix al període de prova del funcionari interí o substitut docent.
Finalment, l'annex 1 conté els continguts funcionals i requisits addicionals de titulació i capacitació professional dels llocs de treball docent; l'annex 2 regula les condicions i especificacions per a les convocatòries públiques dels concursos de mèrits de provisió de llocs de treball docent en centres educatius públics i l'annex 3 estableix els llocs de treball específics amb requisits de més d'una especialitat docent o àmbit de coneixements.
El Departament d'Ensenyament sol·licita que aquest Dictamen sigui emès en el termini reduït que preveu l'article 15 de la Llei 5/2005, de 2 de maig, de la Comissió Jurídica Assessora.
El caràcter urgent de la sol·licitud es justifica en la necessitat que la norma es pugui aplicar en els processos de provisió que s'han d'iniciar durant el primer trimestre de l'any.
Valorat aquest motiu d'urgència, el president de la Comissió resolgué reduir el termini ordinari per a emetre el dictamen.
En l'examen de casos com el present, en què es dictamina sobre un Projecte reglamentari, és doctrina reiterada d'aquesta Comissió que l'abast de l'actuació comporta l'estudi de la competència de la Generalitat de Catalunya; l'habilitació del Govern per a dictar la norma de què es tracta; la comprovació que s'hagin seguit els tràmits procedimentals previstos en la llei per a l'elaboració; i, especialment, l'anàlisi de la legalitat del text normatiu.
L'objecte del present Projecte de decret el constitueix la regulació dels procediments per a definir el perfil dels llocs de treball docents dels centres i serveis educatius públics dependents del Departament d'Ensenyament, així com dels sistemes de provisió d'aquests llocs de treball; matèries que s'insereixen en la més general d'educació prevista en l'article 131 de l'Estatut, tant en règim d'exclusivitat -els aspectes relatius al desenvolupament organitzatiu i el règim dels centres públics (art. 131.2.c) EAC)-, com en règim de compartició -fonamentalment, les normes relatives a organització dels centres públics (art. 131.3.h) EAC) i requisits i condicions dels centres docents i educatius (art. 131.3.g) EAC)-.
Aquests títols es complementen amb els previstos en l'article 136 de l'Estatut d'autonomia, relatius, d'una banda, a l'ordenació i l'organització de la funció pública, en règim d'exclusivitat; de l'altra, al desenvolupament dels principis ordenadors de l'ocupació pública en règim de compartició.
La Generalitat, per tant, té competència per a aprovar la norma projectada.
En aquest supòsit, també existeix una previsió genèrica en la disposició final tercera de la Llei d'educació esmentada, d'acord amb la qual "s'autoritza el Govern perquè dicti les disposicions necessàries per a desplegar i executar aquesta llei, sens perjudici de les habilitacions expresses de desplegament i execució que aquesta llei estableix a favor del Departament".
Altres habilitacions específiques al Govern es troben en els articles 115.1 (procediment i condicions per a determinar a quins llocs de la plantilla docent s'atorga un perfil específic a fi d'assegurar la continuïtat del projecte educatiu); 101.2) (criteris d'assignació als centres dels recursos docents); 117.1.f) (procediments de provisió de llocs de treball docent); 99.2) (sistema de provisió de llocs de treball i de direcció de caràcter extraordinari) i 124.1 (procediment de provisió especial).
El Projecte de decret s'ha tramitat d'acord amb el procediment d'elaboració de disposicions de caràcter general establert en la Llei 26/2010, de 3 d'agost, de règim jurídic i de procediment de les administracions públiques de Catalunya.
En compliment d'allò que estableix l'article 61 d'aquesta llei, el procediment d'elaboració es va iniciar a proposta del Departament d'Ensenyament.
La Direcció General de Professorat i Personal de Centres Públics va iniciar i impulsar la tramitació del Decret projectat.
La memòria general que exigeix l'article 64.1 de la Llei 26/2010, que ha estat actualitzada en el decurs de la tramitació, té els continguts que estableix l'article 64.2: la justificació de la necessitat de la disposició i l'adequació als fins que es persegueixen; el marc normatiu en què s'insereix la norma; la relació de les disposicions afectades pel Projecte, la taula de vigències, de derogacions resultants i les concordances; la competència de la Generalitat sobre la matèria; la relació motivada de les persones i entitats a les quals s'ha de donar audiència, i la procedència de sotmetre l'expedient a informació pública.
La memòria d'avaluació de l'impacte de les mesures proposades que exigeix l'article 64.3 de la Llei 26/2010 conté els informes d'impacte pressupostari, d'impacte econòmic i social, d'impacte normatiu i d'impacte de gènere.
Aquesta memòria ha estat ampliada amb un informe complementari que a petició de la Direcció General de Pressupostos incorpora un quadre sobre l'evolució de les dotacions pressupostàries de les plantilles de professorat, assignades per grups d'escolarització, corresponents als cursos escolars 2011-2012, 2012-2013 i 2013-2014, i una estimació de la dotació pressupostària per als cursos 2014-2015 i 2015-2016.
La Direcció General de Pressupostos ha informat favorablement sobre la última versió del Projecte.
L'Institut Català de les Dones ha elaborat l'informe d'impacte de gènere, en què proposa substituir un terme androcèntric, i fa, també, tres propostes sobre l'articulat.
Així mateix, sobre el Projecte ha informat amb caràcter favorable la Direcció General de Funció Pública.
S'incorpora un primer informe, emès per la Subdirecció General d'Ordenació Jurídica i Inspecció General de Serveis de Personal el 13 de setembre de 2013, i un informe emès pel responsable d'Estudis i Suport, ja en la fase final del procediment, que informa favorablement sobre l'última versió del Projecte, si bé hi formula algunes observacions no substancials.
Les observacions formulades en sengles informes han estat degudament valorades i majoritàriament ateses.
Entre els tràmits reflectits en els antecedents d'aquest Dictamen cal esmentar que el Projecte de decret s'ha sotmès al tràmit de consulta interdepartamental mitjançant el fòrum de l'aplicació SIGOV.
S'incorporen a l'expedient les consideracions efectuades en aquest tràmit pel Departament de Justícia en relació amb els centres de formació de persones adultes ubicats en centres penitenciaris, les quals són valorades i preses en consideració.
El Projecte s'ha sotmès al tràmit d'informació pública i hi han presentat al·legacions les entitats que es detallen als antecedents i diverses persones a títol individual, les quals han estat degudament valorades i en bona part ateses.
El Consell Escolar de Catalunya, en la sessió de 2 de maig de 2013, ha emès el Dictamen 5/2013 -aprovat per majoria dels assistents, els quals se citen en un annex al text del mateix dictamen-.
El dictamen incorpora els vots particulars de dues organitzacions sindicals i de la Federació Associacions de Mares i Pares d'Alumnes de Catalunya.
Les propostes i recomanacions efectuades pel Consell en relació amb l'articulat del Projecte són valorades i acceptades en la seva totalitat, llevat de la que afecta l'article 10, que ha estat acceptada parcialment.
Així mateix, la unitat directiva proposant ha valorat també les observacions formulades en els vots particulars.
Consta en l'expedient tramès que el Projecte de decret ha estat objecte d'un ampli procés de negociació sindical a través de la Mesa Sectorial de personal docent no universitari, tal i com s'acredita amb la incorporació a l'expedient de les diverses actes de les sessions en què es va debatre sobre el Projecte de decret, que recullen les diferents observacions i propostes formulades.
A més, el Projecte ha estat sotmès a consulta de les juntes centrals de directors de centres docents públics de primària i secundària, que han informat favorablement la iniciativa.
D'altra banda, s'incorpora a l'expedient la Moció 38/X del Parlament de Catalunya, de 3 de juliol de 2013, publicada al Butlletí Oficial del Parlament de Catalunya de 10 de juliol de 2013, subsegüent a la interpel·lació al Govern formulada per un grup parlamentari i les esmenes presentades per diversos grups parlamentaris sobre la gestió de les plantilles docents als centres educatius, que en l'apartat f) insta el Govern a incorporar a la norma projectada determinades previsions.
En l'informe complementari a la memòria general en què es justifiquen les modificacions introduïdes al Projecte, com a conseqüència dels diversos tràmits practicats, s'assenyalen les modificacions introduïdes arran de la Moció esmentada.
Clouen l'expedient l'informe favorable de l'Assessoria Jurídica del Departament d'Ensenyament; el certificat de la secretària de la Comissió Tècnica de la Funció Pública, segon el qual aquest òrgan, en la sessió de 14 de gener de 2014, informà favorablement sobre la norma projectada; i el certificat de la secretària del Consell Tècnic, relatiu al fet que, en la mateixa sessió de 14 de gener de 2014, ha quedat vist el Projecte, amb caràcter previ a la sol·licitud de dictamen de la Comissió Jurídica Assessora.
En relació amb el procediment cal fer una observació: no s'ha obert formalment el tràmit d'audiència, tot i que s'ha realitzat materialment.
Aquest tràmit és preceptiu en els reglaments que despleguen lleis, d'acord amb les previsions de l'article 67 de la Llei 26/2010.
No obstant això, atès que el Projecte s'ha sotmès, com s'ha indicat, al Consell Escolar de Catalunya i han estat consultades la Mesa sectorial de personal docent no universitari i les Juntes centrals de directors de primària i secundària, es pot considerar que la mancança al·ludida no suposa una vulneració del procediment, atesa l'àmplia i plural participació en l'elaboració de la norma dels sectors que poden resultar afectats per la nova regulació (en el mateix sentit, els dictàmens 181/10, 251/10 i 335/10).
El procediment de tramitació s'ha adequat a les previsions establertes en la Llei 26/2010.
El Projecte de decret sotmès a l'informe de la Comissió Jurídica Assessora estableix el procediment per a definir el perfil i la provisió dels llocs de treball docents dels centres educatius públics i l'estructura de les plantilles docents i les facultats que s'atribueixen a la Direcció dels centres educatius i del Departament d'Ensenyament.
Aquest Decret desplega la Llei 12/2009, de 10 de juliol, d'educació, en particular, els articles 99.1 (autonomia de gestió dels centres públics); 102 (exercici de l'autonomia en matèria de gestió de personal); 113 (professorat especialista); 114 (estructura dels llocs de treball en les plantilles de professorat); 115 (llocs de treball docents específics i llocs de treball docents d'especial responsabilitat) i el títol VIII de la Llei (del professorat i altres professionals dels centres), en concret, el capítol 5 (provisió de llocs de treball docents), articles 123 a 126.
El Projecte de decret objecte d'informe, en desplegament del que determina la Llei d'educació, en els capítols 1 i 2 precisa les competències i la intervenció del Departament d'Ensenyament i de les direccions dels centres educatius públics de la Generalitat en matèria de definició dels perfils docents dels llocs de treball, i estableix sistemàticament els tipus de llocs de treball docent i els procediments de provisió que li són associats.
Així mateix, configura els elements de flexibilitat de les plantilles amb la finalitat de garantir el dret a l'educació en un context eficient i eficaç, i fixa els criteris generals que han de respectar les direccions dels centres educatius públics per a definir les plantilles i dels llocs de treball docents.
En el capítol 3, dedicat a la provisió de llocs de treball, s'estableixen les regles a les quals s'han d'ajustar els concursos generals de provisió de llocs ordinaris i els concursos específics de provisió de llocs específics; i es regula el sistema extraordinari de provisió especial.
Així mateix, es determinen aquells altres aspectes tècnics propis de la gestió general dels recursos humans docents de l'Administració de la Generalitat, incloent aquí els mèrits a valorar en els concursos de provisió, els supòsits de remoció per avaluació negativa de l'acompliment del lloc de treball i els procediments de provisió de llocs amb caràcter provisional.
El capítol 4, per la seva banda, precisa la intervenció de les direccions en el nomenament del personal interí docent, i regula tant les propostes de nomenaments d'interins en vacant de plantilla, com els criteris que s'han de tenir en consideració en la selecció dels substituts docents.
El Projecte de decret va acompanyat d'un annex 1 (Continguts funcionals i requisits addicionals de titulació i capacitació professional dels llocs de treball docents); un annex 2 (Condicions i especificacions per a les convocatòries públiques dels concursos de mèrit de provisió de llocs de treball docent en centres educatius públics) i un annex 3 (Llocs de treball específics amb requisits de més d'una especialitat docent o àmbit de coneixement).
El Projecte de decret, que insistim que és una norma de desplegament de la Llei d'educació, conviu amb altres decrets, com són el Decret 102/2010, de 3 d'agost, d'autonomia dels centres educatius; el Decret 155/2010, de 2 de novembre, de la direcció dels centres educatius públics i del personal directiu professional docent; el Decret 132/2001, de 29 de maig, pel qual es regulen els plans estratègics dels centres docents sostinguts amb fons públics; el Decret 133/2001, de 29 de maig, sobre la regulació de la borsa de treball per a prestar serveis amb caràcter temporal com a personal interí docent; el Decret 123/1997, de 13 de maig, pel qual s'aprova el Reglament general de provisió de llocs de treball i promoció professional dels funcionaris de la Generalitat de Catalunya; el Decret 67/1996, de 20 de febrer, pel qual es regula l'adscripció dels mestres al primer cicle de l'educació secundària obligatòria i la readscripció en els centres d'educació infantil i primària, la normativa transitòria, els desplaçaments per modificació de plantilles docents, requisits d'especialització i pla de formació i capacitació per a la recol·locació del professorat.
Cal recordar que, globalment, el Decret incideix en alguns aspectes regulats per la Llei 7/2007, de 12 d'abril, de l'Estatut bàsic de l'empleat públic (EBEP), on es regulen qüestions com la provisió de llocs de treball i la mobilitat (articles 78 a 84); i la Llei orgànica 2/2006, de 3 de maig, d'educació, modificada per la Llei orgànica 8/2013, de 9 desembre, de millora de la qualitat educativa.
De l'anàlisi del Projecte de decret es pot concloure que s'adequa a la legalitat vigent i a la Llei d'educació que desplega.
En consonància amb el marc normatiu descrit, es formulen les observacions següents, amb la voluntat de millorar la tècnica del Projecte normatiu, car, com ja s'ha dit, no es detecten problemes de legalitat.
a) L'article 3 del Projecte de decret classifica els llocs de treball en: ordinaris, específics i d'especial responsabilitat, d'acord amb les previsions de l'article 115 de la Llei 12/2009.
Els llocs de treball ordinaris tenen atribuïdes les responsabilitats docents que corresponen, genèricament, a la funció docent pròpia d'una especialitat docent.
Per la seva banda, els llocs de treball específics tenen atribuït un perfil propi amb característiques i funcions específiques docents que exigeixen tècniques de treball, responsabilitats especials o condicions amb particularitats pròpies, d'acord amb el projecte educatiu del centre i el projecte de direcció.
També poden exigir requisits addicionals de titulació, formació, experiència o d'altres que es determinen en la definició del lloc.
Entre aquests llocs de treball, el Departament d'Ensenyament ha d'establir els llocs de treball específics que tenen un caràcter temporal.
També tenen la consideració de llocs de treball específics aquells amb requisits de més d'una especialitat docent o àmbit de coneixement inclosos en l'annex 3.
El Departament d'Ensenyament, si escau, pot determinar el caràcter específic dels llocs de treball de determinats centres educatius públics, com per exemple els dels centres de persones adultes en centres penitenciaris o altres llocs de característiques singulars.
Finalment, els llocs de treball d'especial responsabilitat són els reservats als membres de l'equip directiu, que donen a suport als òrgans de govern del centre educatiu públic, per a garantir el desenvolupament i la continuïtat del projecte educatiu, i tenen atribuïdes responsabilitats de gestió i direcció docent.
En el redactat d'aquest article 3, no es concreta a través de quin instrument el Departament d'Ensenyament ha d'establir els llocs de treball específics que tenen un caràcter temporal o els llocs de treball específics de determinats centres educatius, com els centres de persones adultes o altres llocs de característiques singulars (art. 3.1.b)), ni els llocs de treball d'un centre o servei educatiu que tinguin un abast d'àmbit territorial superior al centre de treball (article 3.2).
A judici d'aquesta Comissió Jurídica Assessora, seria adient i milloraria la tècnica jurídica, si s'establís que aquesta concreció s'ha de fer per ordre del conseller o consellera corresponent.
b) Respecte a l'article 6.2, sobre l'estructuració dels llocs de treball en plantilles de professorat, s'hauria de tenir en compte, d'una manera més fidedigna, l'article 114.1 de la Llei 12/2009.
En efecte, aquest últim precepte diu "les plantilles de professorat de la Generalitat inclouen els llocs de treball dotats pressupostàriament dels diversos centres educatius públics, de les zones escolars rurals i dels serveis educatius, classificats, si escau, per especialitats docents".
A l'hora de concretar aquestes previsions, l'article 6.2 del Projecte de decret no ha afegit l'incís "classificats, si s'escau, per especialitats docents", qüestió que fora bo d'incorporar, per a respectar d'una manera més clara els principis de jerarquia normativa i seguretat jurídica.
c) L'article 8 del Projecte de decret regula els requisits d'especialitat docent o d'habilitació docent.
En l'apartat 3 estableix: "Els funcionaris docents que ocupin els llocs de treball han de posseir, com a mínim, una de les especialitats docents exigides a les plantilles per ocupar-los o, si escau, altres requisits d'habilitació docent.
L'habilitació docent s'acredita per a la possessió de determinades titulacions acadèmiques, per una formació específica superada, per experiència docent avaluada positivament o per experiència professional, en els termes que estableixi el Departament d'Ensenyament."
De la lectura d'aquest precepte es deriva que no s'ha concretat a través de quin instrument el Departament d'Ensenyament ha d'establir els termes en què s'ha d'acreditar l'habilitació docent.
Aquesta Comissió proposa que el precepte esmentat inclogui "en els termes que estableixi el Departament d'Ensenyament mitjançant ordre del conseller o consellera".
d) L'article 17.4 regula la convocatòria pública de provisió especial de llocs docents en la modalitat de participació col·lectiva d'un equip docent de gestió al voltant d'un projecte educatiu per a posar en funcionament o consolidar els equips docents de gestió en centres educatius públics de nova o recent creació, així com en els centres educatius públics d'especial dificultat, ubicats en entorns socials i econòmics desfavorits.
Aquesta modalitat de participació col·lectiva d'un equip docent en les convocatòries del procediment per a la provisió especial ha estat objecte d'observacions per part de la Direcció General de Funció Pública, tant en el primer com en el segon informe emès en relació amb aquest Projecte de decret, en el sentit que podria generar dubtes en l'observança dels principis de mèrit i capacitat per a l'accés als càrrecs públics de cadascun dels integrants de l'equip.
Tal com es deriva de l'expedient administratiu, la unitat directiva promotora de la iniciativa posa de manifest que es tracta d'un desplegament reglamentari de l'article 124.2 de la Llei ("Els docents dels centres als quals es refereix l'article 99.2 són nomenats per provisió especial a partir d'una convocatòria per a equips docents de gestió amb un projecte educatiu. [...]").
Atesa la particular forma de provisió que preveu el Projecte de decret, s'hauria de garantir clarament l'observança dels principis de mèrit i capacitat per a l'accés als càrrecs públics de cadascun dels integrants de l'equip.
Sobre això, com ha fet notar al llarg del procediment d'elaboració del decret la Direcció General de la Funció Pública, no s'aporten criteris de valoració individual.
En aquest sentit, la regulació que fa aquest precepte, segons la qual "una eventual valoració negativa d'un o varis membres de l'equip pot comportar la denegació de l'adscripció de tot l'equip docent", sense determinar en quines circumstàncies o en quins supòsits concrets l'eventual valoració negativa comporta la de tot l'equip, s'hauria d'especificar en la redacció d'aquest precepte.
e) L'article 21, en regular l'avaluació negativa de l'acompliment del lloc de treball (art. 21.1.c)), preveu que el Departament d'Ensenyament ha d'establir els sistemes objectius que permetin avaluar l'acompliment del professorat, segons criteris de transparència, objectivitat, imparcialitat i no-discriminació.
No es concreta a través de quin instrument s'han d'establir aquests sistemes objectius d'avaluació, i aquesta Comissió Jurídica Assessora creu que s'hauria d'afegir que l'instrument adequat és l'ordre del conseller o consellera.
La necessitat de concretar l'instrument pel qual s'estableixen aquests sistemes objectius d'avaluació ve donada per les conseqüències de l'avaluació negativa, que no és altra que la possibilitat de ser remogut en el lloc de treball.
L'article 20 EBEP recull la possibilitat de mesurar i valorar la conducta professional o el rendiment i l'assoliment de resultats, i la possible remoció del lloc de treball (art. 20.4 EBEP).
Per la seva banda, l'article 186 de la Llei 12/2009 recull aquesta avaluació de l'exercici docent.
En congruència amb les anteriors previsions, el mateix Projecte de decret preveu, en l'article 22, la remoció del lloc de treball per avaluació negativa.
f) Lligat amb les previsions anteriors, l'article 22 del Projecte de decret preveu el procediment de remoció del lloc de treball per avaluació negativa.
Aquest, que es qualifica de "no disciplinari", té com a conseqüència no poder ocupar un lloc de treball ordinari amb docència directa durant el termini de dos anys (art. 22.3 del Projecte de decret).
Finalitzat aquest termini, s'indica que, per tal de poder participar en concursos ordinaris a l'efecte d'obtenir una destinació, s'ha d'iniciar un procediment de tutorització, que inclou un període d'avaluació i el seu acompliment quan s'incorpori a la nova destinació docent.
A judici d'aquesta Comissió Jurídica Assessora, s'haurien de concretar els termes d'aquest procediment de tutorització i la seva durada.
Per a això, resultaria adient la remissió a una regulació posterior (ordre del conseller o consellera) per al desplegament d'aquest procediment.
g) L'article 25.3 del Projecte de decret, relatiu a la provisió de llocs docents amb caràcter provisional, estableix la preferència en els nomenaments dels professors que acreditin la condició legal de discapacitat.
Aquest paràgraf s'ha introduït a conseqüència de les observacions realitzades en el tràmit de participació pels sindicats i diverses associacions representatives de persones amb discapacitat (pàg.
Aquest concepte jurídic indeterminat no queda concretat en el redactat del precepte i aquesta Comissió considera que fóra bo establir-ne una concreció, concretant el grau de discapacitat requerit per a beneficiar-se de la preferència, així com el percentatge o el nombre de places que es poden regir per aquest principi, d'acord amb els principis continguts en el Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat; i amb allò que estableix el Decret 66/1999, de 9 de març, d'accés a la funció pública de persones amb discapacitat i dels equips de valoració multiprofessional.
Un cop considerades les observacions d'aquest Dictamen, es pot elevar al Govern el Projecte de decret pel qual es regulen els procediments per a definir el perfil i la provisió de llocs de treball docents, per a la seva aprovació.